Åtte år gammel startet Laurent Delamontagne å spille fotball for den lokale klubben La Bouëxière før han som fjortenåring tok steget over til fødebyens toppklubb Stade Rennais FC. Storebroren Patrick hadde tidligere gått gradene i klubben, men han var gått videre til Laval året før Laurent sluttet seg til Rennes. Debuten for seniorlaget fikk Laurent Delamontagne 2. mars 1985 i en seriekamp mot Abbeville i 2. divisjon. I 1987 signerte han sin første kontrakt som profesjonell med klubben, og etablerte seg på laget samme sesong. Under ledelsen til trener Raymond Keruzoré ble Delamontagne en sentral spiller på laget, på høyre ving eller som angriper. I 1988 returnerte storebror Patrick Delamontagne til Rennes. Sammen med den nederlandske spissen Erik-Jan van den Boogaard dannet de en solid angrepsrekke for Rennes. I 1990 rykket Rennes opp til 1. divisjon, hvor Laurent Delamontagnes innsats ble belønnet med en opptreden for Frankrikes B-landslag som innbytter i en målløs kamp mot Finland i februar 1991. Da Rennes rykket ned i 1992, forlot han klubben til fordel for Olympique Lyon.